মাধ্যমিক চলাকালীন কোনও ছুটি নয়! মধ্যশিক্ষা পর্ষদের নতুন নিয়ম

কলকাতা: মাধ্যমিক পরীক্ষা (Madhyamik Examination 2025) শুরু হতে আর মাত্র এক মাস বাকি। এই সময়ে মধ্যশিক্ষা পর্ষদ (WBBSE) একটি গুরুত্বপূর্ণ নির্দেশিকা জারি করেছে। পর্ষদের নির্দেশ অনুযায়ী, মাধ্যমিক পরীক্ষা চলাকালীন শিক্ষক ও শিক্ষাকর্মীরা সহজে ছুটি (Leave) পাবেন না। বিশেষ কিছু শর্ত পূরণ হলে তবেই ছুটি মঞ্জুর হবে। পর্ষদ জানিয়েছে, মাধ্যমিক পরীক্ষার দায়িত্বে থাকা শিক্ষক ও শিক্ষাকর্মীদের উপযুক্ত কারণ ছাড়া ছুটি দেওয়া হবে না।

তবে তাঁদের সন্তান যদি মাধ্যমিক বা উচ্চমাধ্যমিক পরীক্ষার্থী হন, তবেই ছুটির আবেদন করা যাবে। তবে, এর জন্য সন্তানের পরীক্ষার রুটিন, অ্যাডমিট কার্ড-সহ প্রমাণপত্র জমা দিতে হবে। এক্ষেত্রে পিতা-মাতা দু’জনেই যদি শিক্ষক বা শিক্ষাকর্মী হন, তবে এক জনেরই ছুটি মঞ্জুর হবে। ছুটির আবেদন (Leave Application) অবশ্যই পরীক্ষার অন্তত তিন সপ্তাহ আগে করতে হবে। সন্তানের মাধ্যমিক পরীক্ষার সময় ছুটিতে থাকা শিক্ষককে পরীক্ষার প্রশ্নপত্র খোলা বা বিতরণের দায়িত্ব দেওয়া হবে না।

আরও পড়ুন: চাকরি বাতিল মামলার শুনানির চলছে সওয়াল জাবাব

বঙ্গীয় শিক্ষক ও শিক্ষাকর্মী সমিতির সাধারণ সম্পাদক স্বপন মণ্ডল এই নির্দেশিকার বিভিন্ন দিক নিয়ে উদ্বেগ প্রকাশ করেছেন। তিনি বলেন, ‘‘সন্তান প্রতিপালনের ছুটির কথা উল্লেখ থাকলেও, অসুস্থতা বা দুর্ঘটনার মতো জরুরি পরিস্থিতিতে কী হবে, তা স্পষ্ট নয়। এছাড়া, এই নির্দেশিকা ব্যবহার করে কিছু প্রধান শিক্ষক বা প্রধান শিক্ষিকা দমনমূলক আচরণ করতে পারেন।’’

উল্লেখ্য, চলতি বছরের মাধ্যমিক পরীক্ষা শুরু হবে ১৪ ফেব্রুয়ারি। প্রথম দিন প্রথম ভাষার পরীক্ষা নেওয়া হবে। ১৫ ফেব্রুয়ারি দ্বিতীয় ভাষা, ১৭ ফেব্রুয়ারি ইতিহাস, ১৮ ফেব্রুয়ারি ভূগোল, ১৯ ফেব্রুয়ারি জীবন বিজ্ঞান, ২০ ফেব্রুয়ারি পদার্থ বিজ্ঞান, ২২ ফেব্রুয়ারি গণিত, ২৪ ফেব্রুয়ারি ঐচ্ছিক বিষয়ের পরীক্ষা হবে। মাধ্যমিক পরীক্ষার অ্যাডমিট কার্ড (Madhyamik Admit Card) বিতরণ শুরু হবে ৩০ জানুয়ারি। সকাল ১১টা থেকে বিকেল ৫টা পর্যন্ত স্কুলে পাওয়া যাবে অ্যাডমিট কার্ড।